Peter Ascanius

Peter Ascanius (Peder Ascanius) (født 24. mai 1723 i Aure, død 4. juli 1803 i København) var en norsk naturhistoriker og bergembetsmann Han underviste i mineralogi både i København og på Kongsberg, og var assessor ved Overbergamtet på Kongsberg og berghauptmann nordenfjelds med bopel i Trondheim.


== Oppvekst, utdanning og studier ==
Peder Ascanius var sønn av presten Mentz Pedersen Ascanius (1685-1740). Han vokste opp på Nesset prestegård i Romsdal. I 1742 ble han dimittert fra katedralskolen i Trondheim til Københavns Universitet der han studerte medisin og tok baccalaurusgraden fem år seinere.  Fra 1752 oppholdt han seg et par år i Uppsala og studerte naturhistorie hos Linne og kjemi og metallurgi hos Wallerius. Etter initiativ fra overhoffmarskalk Adam Gottlob Moltke foretok Ascanius i årene 1753 til 1758 på kongens bekostning en studiereise i Europa der han besøkte Nederland, England, Frankrike, Italia og Østerrike.


== Peder Ascanius og zoologien ==

Etter tilbakekomsten fra sin europeiske studiereise ble Ascanius utnevnt som professor i naturhistorie ved det nystiftede Natural- og Husholdningskabinettet på Charlottenborg i 1759. Dette var en institusjon finansiert direkte av kongen via hans partikulærkasse. I 1768 ble han utsendt på en undersøkelses- og innsamlingsreise langs Norges kyst fra Kristiansand til Bergen. Året før hadde han publisert første bind av det som var planlagt som et stort zoologisk plansjeverk med tittelen Icones rerum naturalium. Fram til 1777 utkom tre nye hefter. Et femte hefte ble utgitt etter Ascanius' død av Jens Rathke (i 1806).


== Lærer i geologi i København og på Kongsberg ==
I 1753 besøkte Ascanius jernforekomsten Taberg i Småland og skrev etterpå en artikkel om hvordan han mente dette berømte "jernfjellet" var dannet. Da han seinere samme år under sitt opphold i London ble kjent med medlemmer av Royal Society, oversatte selskapets samlingsbestyrer, Emanuel Mendes da Costa , Ascanius' artikkel om Taberg til engelsk, fikk den opplest i selskapet og publisert i selskapets tidsskrift Philosophical Transactions. Som en av ytterst få nordmenn ble Ascanius innvalgt som utenlandsk medlem av Royal Society, innvalgt 11. desember 1755I 1760 startet Ascanius sine forelesninger i mineralogi ved Natural- og Husholdningskabinettet. Dette var første gang det ble undervist offentlig i dette emnet i København. Men allerede i 1771 ble Natural- og Husholdningskabinettet avviklet, og naturalisesamlingene og undervisningen flyttet til Københavns universitet, der Ascanius' elev, Morten Thrane Brünnich, var utnevnt som professor i naturhistorie. Ascanius ble forflyttet til Kongsberg der han som bergamtsassessor fikk ansvar for jernsmeltingen og hammerverket ved Sølvverket og undervisningen ved Bergseminaret. Ved Bergseminaret holdt Ascanius forelesninger i bergvitenskap og mineralogi. En avskrift av han forelesninger fra 1775 er bevart 


== Verk ==
Disputatio medica De irritabilitate (København, 1752)
Oratio panegyrica in auspicatissimos thalamos Friderici Quiti atque Julianae Mariae Regis ac Reginae Daniae,… (København, 1752)
An account of a mountain of iron ore, at Taberg in Sweden, in a letter to Peter Collinson (I: Philosophical Transactions, Vol. 49:1 (1756), s. 30-34
Icones rerum naturalium, ou Figures enluminées d’histoire naturelle du nord (København, 1767-1806)
Beskrivelse over en Norsk Sneppe og et Sødyr (I: Skrifter, som udi det Kongelige Videnskabers Selskab ere fremlagde og nu til Trykken befordrede. Deel 5 (1774), s. 53-58)
Beretning om Sild-Tusten (I: Nye Samling af det Kongelige Norske Videnskabers Selskabs Skrifter ; B. 3 (1788), s. 419-422)


== Referanser ==